Venezuelan kansalaisuus

**Venezuelan kansalaisuus** on laillinen suhde Venezuelan bolivariaanisen tasavallan ja yksityishenkilön välillä. Maassa noudatetaan lähtökohtaisesti ius soli -periaatetta.

## Kansalaisuuden saaminen syntymällä
Venezuelan perustuslain mukaan syntyperäisiä venezuelalaisia ovat sellaiset henkilöt, jotka täyttävät yhden seuraavista ehdoista:

* henkilö on syntynyt Venezuelan maaperällä
* henkilö on syntynyt ulkomailla ja molemmat hänen vanhemmistaan ovat syntyperäisiä venezuelalaisia
* henkilö on syntynyt ulkomailla, vähintään toinen hänen vanhemmistaan on syntyperäinen venezuelalainen ja perhe aikoo joko asettua asumaan Venezuelaan tai hankkia maan kansalaisuuden hakemuksella
* henkilö on syntynyt ulkomailla, vähintään toinen hänen vanhemmistaan on saanut Venezuelan kansalaisuuden hakemuksella ennen kuin lapsi täyttää 18, perhe asettuu asumaan Venezuelaan ja henkilö ilmoittaa viimeistään ennen 25. syntymäpäiväänsä haluavansa Venezuelan kansalaisuuden

## Kansalaisuuden saaminen hakemuksella
Hakemuksen perusteella Venezuelan kansalaisuuden voi saada, mikäli hakija täyttää jonkin seuraavista ehdoista:

* on asunut maassa yhtäjaksoisesti vähintään 10 vuotta (syntyperäisillä Espanjan, Portugalin, Italian, Latinalaisen Amerikan ja Karibian maiden kansalaisilla lyhennetty viiteen vuoteen) 
* on Venezuelan kansalaisen kanssa naimisissa oleva ulkomaalainen asuttuaan maassa vähintään viisi vuotta avioliitossa
* on alaikäinen, asunut maassa vähintään viisi vuotta ja ilmoittaa viimeistään ennen 21. syntymäpäiväänsä haluavansa Venezuelan kansalaisuuden

Helpotettuun hakuprosessiin ovat oikeutettuja sellaiset henkilöt, jotka täyttävät vähintään yhden seuraavista ehdoista:

* omistaa kiinteää omaisuutta Venezuelassa tai on osaomistaja venezuelalaisessa yrityksessä
* on venezuelalaisen lapsen laillinen huoltaja
* on tehnyt merkittävän palveluksen yhteiseksi hyväksi Venezuelassa tai ihmiskunnan hyväksi yleensä
* on asunut Venezuelassa yli 10 vuotta
* on naimisissa venezuelalaisen kanssa
* on saapunut Venezuelaan osana valtiollista kehitysohjelmaa
* on saanut tutkintotodistuksen venezuelalaisesta yliopistosta 
* omaa saavutuksia joko kansallisella tai kansainvälisellä tasolla tieteen tai taiteen saralla

Venezuelan presidentti voi myöntää kansalaisuuden presidentin määräyksellä. Hugo Chávezin aikana kansalaisuuksia myönnettiin tätä kautta maassa pääsääntöisesti laittomasti oleskeleville eteläamerikkalaisille emigranteille, jotta nämä äänestäisivät vuoden 2004 kansanäänestyksessä.

## Kaksoiskansalaisuus ja kansalaisuuden menettäminen
Venezuela sallii kaksoiskansalaisuuden. Myös kaksoiskansalaisten tulee poistua maasta ja saapua maahan nimenomaan Venezuelan passia käyttäen.

Syntyperäiset venezuelalaiset voivat menettää kansalaisuutensa ainoastaan, jos itse ilmoittavat asiasta Venezuelan viranomaisille ja heillä on jonkin toisen maan kansalaisuus. Hakemuksen perusteella kansalaisuutensa saaneet voivat menettää kansalaisuutensa oikeuden päätöksellä, mikäli he syyllistyvät johonkin seuraavista:

* toimii ulkomailla oleskellessaan tavalla, joka on Venezuelan intressien vastaista
* syyllistyy rikokseen Venezuelan itsenäisyyttä vastaan ja välttyy oikeustoimilta Venezuelassa
* vaarantaa Venezuelan kansallisen turvallisuuden ja välttyy oikeustoimilta Venezuelassa
* on ottanut Venezuelan kansalaisuuden vastaan välttääkseen oikeustoimia Venezuelassa tai ulkomailla
* pilkkaa viranomaisia ja välttyy oikeustoimilta Venezuelassa
* kannustaa viranomaisia vastustavaan toimintaan ja välttyy oikeustoimilta Venezuelassa
* kannustaa Venezuelan perustuslakia tai viranomaisten säätämiä lakeja vastustavaan toimintaan ja välttyy oikeustoimilta Venezuelassa
* on saanut Venezuelan kansalaisuuden vilpillisesti

## Lähteet

* 

### Viitteet